בס"ד

גיליון מס' 570 יג' תשרי תשע"ז

**האזינו**

 רעיונות על הפרשה על פי תורתו של הרב אביגדר נבנצל שליט"א

בסוף הפרשה משה רבנו מלמד את בני ישראל יסוד גדול: "שִׂימוּ לְבַבְכֶם לְכָל הַדְּבָרִים אֲשֶׁר אָנֹכִי מֵעִיד בָּכֶם הַיּוֹם...כִּי לֹא דָבָר רֵק הוּא מִכֶּם כִּי הוּא חַיֵּיכֶם" (דברים לב, מו-מז) מפורש בפסוק שישנן שתי גישות ביחס לתורה; יש המתייחסים אליה כאל 'דבר ריק' ח"ו ומאידך אלה שמבינים שהיא 'חייכם'. למעשה בכל תחום אחר יתכנו שינויים בהערכה של האדם; כששַׁמים קרקע כלשהיא יתכן שאדם אחד יעריך אותה במאתיים זוז והשני במאה וחמישים זוז, אולם לא מסתבר שיהיה פער קיצוני בין שתי ההערכות; הוא הדין בכל שאר התחומים. לא כן כשמדובר על התורה הקדושה: או שהאדם סבור שהתורה הינה דבר ריק ח"ו, דהיינו חסר ערך כלל וכלל, או שהוא מבין שהיא 'חייכם' וערך החיים אין לו שיעור; אין דרך אמצעית בהערכת התורה. אם אדם אינו מאמין בסגולת מצוות התורה אלא שהוא סומך על מה ש'מקובל' בעיני החברה כטוב ומועיל ועל פי זה קובע את אורחות חייו, סימן שהתורה הינה דבר ריק בעיניו, ממילא אין טעם למשל לקנות מזוזה לפתח הבית ח"ו, בפרט אם המזוזה מהודרת שמחירה גבוה יותר מהסטנדרט; במקום זה הוא יתקין רב-בריח שישמור על הבית טוב יותר בעיניו. לעומת זאת, אדם המאמין שהתורה היא משמים וריבוי המצוות מטרתן לזכות אותו בשתי עולמות - עוה"ז ועוה"ב, הוא בהחלט יהיה מוכן להשקיע הון תועפות בכל מצוה שכן אין קץ לשכר השמור לו לעתיד לבוא; הוא גם לא יהסס להשקיע כסף רב עבור קלף מהודר שבמהודרים למזוזה הכתובה בקדושה על ידי סופר ירא שמים. יתכן שהוא גם יתקין רב-בריח אולם לצורך חובת ההשתדלות בלבד הנדרשת מהאדם ולא מפני שזה מה שיגן עליו מפריצות ומגניבות. כך מסביר מו"ר הרב נבנצל שליט"א.

התורה אומרת: "וְלֹא תָתוּרוּ אַחֲרֵי לְבַבְכֶם וְאַחֲרֵי עֵינֵיכֶם אֲשֶׁר אַתֶּם זֹנִים אַחֲרֵיהֶם" (במדבר טו, לט) דהיינו, אל תלכו לפי מה שנראה לעניים או לפי הרגשת הלב. אמנם חייבים להשתמש בעיניים ובלב שכן לא לחינם הקב"ה ברא את האדם עם עיניים לראות ולב להבין, אולם הם לא צריכים להיות המקור להחלטות האדם, דבר ה' קובע ולא שום דבר אחר, למרות שלפעמים הלב והעיניים אינם רואים זאת.

למעשה זאת היתה טעות המרגלים שנשלחו למטרה מסוימת ברורה ומפורשת: לבדוק את תנאי ארץ הקודש השמנה היא אם רזה, היש בה עץ אם אין, אולם טעותם היא שפסקו על פי ראות עיניהם "לֹא נוּכַל לַעֲלוֹת אֶל הָעָם כִּי חָזָק הוּא מִמֶּנּוּ" (במדבר יד). הוא הדין בכל שאר תחומי החיים - אסור לתת לעיניים לפסוק עבורנו.

הגמרא מספרת על בנו של רבי יהושע בן לוי שחלה ונפטר, ככל הנראה מה שידוע היום כמוות קליני, ולאחר מכן הבריא וחזר לאיתנו. כשהתעורר שאל אותו אביו: 'בני מה ראית?' אמר לו: *''עולם הפוך ראיתי, עליונים למטה ותחתונים למעלה''* (בבא בתרא י:) מסביר רש"י: *''אותם שהם עליונים כאן מחמת עושרן ראיתי שם שהם למטה,* *ראיתי עניים שהם בינינו שפלים, שם ראיתים חשובים''*. אמר לו אביו: בני עולם ברור ראית, האדם החשוב באמת אינו נמדד לפי כספו והונו, אלא לפי מעשי חסד הנזקפים לזכותו ולפי שכר המצוות שבידו.

כשנבוכדנצר הגלה את יהויכין מלך יהודה לבבל נאמר: "וַיֶּגֶל אֶת יְהוֹיָכִין בָּבֶלָה וְאֵת כָּל אַנְשֵׁי הַחַיִל...הַכֹּל גִּבּוֹרִים עֹשֵׂי מִלְחָמָה..." (מלכים ב כד, טו-טז) מה פשר הביטוי 'עושי מלחמה'? איזו גבורה ניתן להפגין כשהם בדרך לגלות, בני אדם הנתונים בשלשלות של ברזל וכבולים באזיקים? מסביר הרד"ק: גיבורים - בגבורה של תורה, עושי מלחמה - מלחמתה של תורה. גיבור אמתי הינו הגיבור בתורה ולא מי שיורה בטנק או בנשק משוכלל.

דוגמה לאחד מאותם גיבורים שהגלה יהויכין הוא מרדכי היהודי אשר הציל בתורתו את עם ישראל מגזרת המן הרשע, הוא הגיבור האמתי מאותם ''גִּבּוֹרִים עֹשֵׂי מִלְחָמָה''.

כשדבורה הנביאה שולחת את ברק להילחם בסיסרא, היא אומרת לו: "לֵךְ וּמָשַׁכְתָּ בְּהַר תָּבוֹר וְלָקַחְתָּ עִמְּךָ עֲשֶׂרֶת אֲלָפִים אִישׁ מִבְּנֵי נַפְתָּלִי וּמִבְּנֵי זְבֻלוּן" (שופטים ד, ו) והדבר תמוה, שכן היו הרבה יותר מעשרת אלפים אנשים הראויים לצאת למלחמה; כמו כן ישנם שבטים נוספים מלבד נפתלי וזבולון! אלא שהקב"ה לא רצה שברק יקח יותר מעשרת אלפים איש כדי ללמד את ישראל שלא בכוח הצבא ינצחו את סיסרא אלא רק בכוח דבר ה' על ידי דבורה הנביאה. הרי לנו דוגמא נוספת שמה שנראה לעיניים לא תמיד זה המציאות המוחלטת.

בשלב מאוחר יותר, כשעם ישראל ממשיכים לעשות הרע בעיני ה' ושוב נמסרים ביד מדין, נאמר לגדעון שעשרת אלפים איש הינם 'עם רב' כדי להילחם במדין "פֶּן יִתְפָּאֵר עָלַי יִשְׂרָאֵל לֵאמֹר יָדִי הוֹשִׁיעָה לִּי" (שם ז, ב) ועל כן ה' מצווה אותו לקחת למלחמה שלוש מאות איש בלבד.

כשגם תשועה בשלוש מאות איש אינה מועילה להחזיר את ישראל למוטב, ה' שולח את שמשון לבדו להגן עליהם מפני פלישתים. ולבסוף כשנופל שמשון בידי הפלישתים ועם ישראל איבדו כל תקווה, הצליח שמשון על ידי תפילתו להפיל את הבית על האויב, ומתו באותו מעמד יותר אנשים ממה הרג שמשון בחייו. הרי לנו שלא מספר האנשים הוא הקובע, ולא גבורת הצבא מכריעה את המלחמה אלא רק דבר ה'.ועדיין עם ישראל לא השתכנעו והמשיכו לחטוא, עד ששמואל הנביא מחליט לצאת למלחמה עם פלישתים אולם ללא שום הכנה גשמית. הוא אסף את ישראל למצפה לשאוב מים ולשפוך לפני ה' כסימן להכנעה: *''הרי אנו לפניך כמים הללו הנשפכים''* (רש"י) ומקריב טלה אחד. בעקבות זאת "וַיַּרְעֵם ה' בְּקוֹל גָּדוֹל בַּיּוֹם הַהוּא עַל פְּלִשְׁתִּים וַיְהֻמֵּם" (שמ"א ז, י) ולמרות הכל ישראל מבקשים מלך שינהיג אותם ויצא למלחמה בדרך הטבע. על כך אומר הקב"ה לשמואל: "כִּי לֹא אֹתְךָ מָאָסוּ כִּי אֹתִי מָאֲסוּ מִמְּלֹךְ עֲלֵיהֶם" (שם ח, ז)

זכינו להמליך את הקב"ה בראש השנה; הכרזנו שהוא מלך על כל הארץ. כעת הגיע הזמן ליישם את מה שהצהרנו, לדעת שהרוחניות היא המכריעה בעולמינו, להבין שפרוטה של צדקה מסוגלת להציל ממוות. חייבים לחוש שהתורה היא חיינו ואורך ימינו, ואם איננו מרגישים זאת הרי שהחיסרון בנו, 'כי לא דבר ריק הוא' ואם ריק הוא - 'מכם' הוא. אם נחזק נקודה זו נזכה באמת לכל הברכות המובטחות בתורה.

עלון זה מוקדש כל השנה ב"נ לע"נ הרבנית שפרה נבנצל בת לאה זצ"ל

שבת שלום יצחק חלבה

**לעילוי נשמת אאמו"ר אברהם (אלברטו) בן מרים חלבה , הג"ר יוסף שלום ב"ר אברהם וחיה מושא, הרב יעקב חי בן מרגלית, הרב אברהם צוקרמן בן שרה, אריה לייב בן דבורה, הרב חנן פורת בן שולמית, עמידרור בן שרה, עוזיאל זוסיא בן יעקב משה, מתתיהו מנחם בן לאה, אבנר יחיאל בן רחל, חיים בן יוסף** **דוד, גרשום בן חנה, מנשה בן שרה, מרדכי מורד בן חנה,** **מרדכי שמעון בן דאדא, שלמה בן פורטונה,** **מאיר ירחמיאל בן שמחה,** **מסעוד בן עליה, עמרם בן עישה, אילן בן יחזקאל, מנחם נחום בן אליעזר ליפא, שמעון בן עישה, שלמה חי בן מזל טאוס, מורדכי שלום בן רחל, עמרם בן אסתר, זאב בן ברכה, משה בן פלור, אביאתר בן ברוך הי"ד, יצחק בן אסתר, ניר יהודה בן מיכל, יעקב בן מרים, יעקב בן רחל, אייל בן עירית תשורה הי"ד, יעקב נפתלי בן רחל הי"ד, גיל-עד מיכאל בן בת גלים הי"ד, דודי רחמים בן חנה, יוסף ברוך בן תמר,** **שלמה בן שמחה, אליעזר בן צבי וציפורה, אליהו בן נעמי, שמעון בן דינה, בנימין בנדט בן יוסף, הרבנית שפרה בת לאה, שרה בת מרים, שושנה בת רוזה, שרה רחל בת בוליסה, רחל בת רבקה, שרה בת רוחמה, שרה בת שולמית, ברוריה בת מרגלית, אילנה בת רחל, מזל פורטונה בת שרה,** **אלסירה בת שרה, רחל בת סוליקה,** **יהודית בת עזיזה, אוז'ני בת רוזה,** **פרלה בת גוטי, שרה בת קיז'ה, שרה בת מרים, רחל בת שרה, רינה בת אסתר ת.נ.צ.ב.ה.**

**המעוניין לקבל כל שבוע את העלון בדואר אלקטרוני ניתן לשלוח בקשה למייל:** jalabe@neto.net.il **ללא תשלום לזיכוי הרבים**

 השיחה נערכה על פי הבנתו של העורך. כל טעות או חסרון יש לתלות בעורך בלבד.

 ניתן לעיין בעלונים קודמים באתר

 <http://sites.google.com/site/rabbinebenzahl>

 **עלון זה יהיה מוקדש לרפואתה השלמה של אורלי בת דונה וסילביה רות בת אסתר**